CELEX: 32020R1628
Language: hr
Date: 2020-11-03 00:00:00
Title: Provedbena uredba Komisije (EU) 2020/1628 оd 3. studenoga 2020. o uvođenju naknadnog nadzora Unije nad uvozom etanola iz obnovljivih izvora za gorivo

4.11.2020   
               
               
                  HR
               
               
                  Službeni list Europske unije
               
               
                  L 366/12
               
            
         PROVEDBENA UREDBA KOMISIJE (EU) 2020/1628
         оd 3. studenoga 2020.
         o uvođenju naknadnog nadzora Unije nad uvozom etanola iz obnovljivih izvora za gorivo
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/478 Europskog parlamenta i Vijeća od 11. ožujka 2015. o zajedničkim pravilima za uvoz (1), a posebno njezin članak 10.,
         uzimajući u obzir Uredbu (EU) 2015/755 Europskog parlamenta i Vijeća od 29. travnja 2015. o zajedničkim pravilima za uvoz iz određenih trećih zemalja (2), a posebno njezin članak 7.,
         nakon savjetovanja s Odborom za zaštitne mjere i zajednička pravila za izvoz,
         budući da:
         
                     (1)
                  
                  
                     Francuska je na temelju članka 2. Uredbe (EU) 2015/478 obavijestila Komisiju da trendovi u uvozu etanola iz obnovljivih izvora upućuju na potrebu za nadzorom. Konkretno, Francuska je zatražila uvođenje naknadnog nadzora.
                  
               
                     (2)
                  
                  
                     U skladu s člankom 10. Uredbe (EU) 2015/478 nadzor Unije može se uvesti ako trend u uvozu proizvoda prijeti nanošenjem štete proizvođačima u Uniji i ako je to u interesu Unije. Člankom 7. Uredbe (EU) 2015/755 predviđena je mogućnost uvođenja nadzora ako je to u interesu Unije. Naknadni nadzor može se uvesti na temelju obiju uredbi, odnosno članka 10. stavka 1. točke (a) ili članka 7. stavka 1. točke (a).
                  
               
                     (3)
                  
                  
                     Prema podacima koje je dostavila Francuska, uvoz etanola iz obnovljivih izvora za gorivo u Uniju povećao se za 512 % u razdoblju 2017.–2019., s 87,6 tisuća tona na 536,2 tisuće tona. Usto, u 2019. cijene uvoznog etanola iz obnovljivih izvora za gorivo iz šest glavnih uvoznih izvora u prosjeku su bile za 15 % niže od cijena proizvođača iz Unije.
                  
               
                     (4)
                  
                  
                     Procijenjena potrošnja etanola iz obnovljivih izvora za gorivo u EU-u povećala se za 10 % između 2017. i 2019., s 3,9 milijuna tona na 4,3 milijuna tona. U istom je razdoblju, međutim, svjetska proizvodnja etanola iz obnovljivih izvora za gorivo porasla s 80,6 milijuna tona na 87,5 milijuna tona. Zbog veličine svjetske proizvodnje u odnosu na ukupnu potrošnju EU-a smatra se da čak i manji poremećaji na svjetskom tržištu etanola iz obnovljivih izvora za gorivo mogu imati veoma teške posljedice na ponudu na tržištu EU, i u smislu kvalitete i u smislu cijena.
                  
               
                     (5)
                  
                  
                     Nadalje, oko 84 % ukupne svjetske proizvodnje etanola iz obnovljivih izvora za gorivo (više od 70 milijuna tona) koncentrirano je u SAD-u (54 %) i Brazilu (30 %). Proizvodni kapacitet tih dviju zemalja toliko je velik da čak i ograničeni višak u njihovoj godišnjoj proizvodnji može stvoriti preveliku ponudu na svjetskom tržištu, što pak može imati loše posljedice za znatno manja tržišta kao što je EU-ovo. Uvoz iz SAD-a u EU zadnje tri godine kontinuirano raste, a uvoz iz Brazila naglo se povećao u prvim mjesecima 2020.
                  
               
                     (6)
                  
                  
                     Valja i podsjetiti na to da je neznatna prekomjerna proizvodnja već bila opažena na tržištu SAD-a tijekom zadnjih pet godina i da je to navelo nekoliko zemalja (npr. Brazil, Kinu, Peru i Kolumbiju) da donesu ili ponovno uvedu mjere za ograničenje uvoza etanola iz obnovljivih izvora za gorivo iz SAD-a. Očito, količine koje su se dotad izvozile iz SAD-a na ta tržišta sad se mogu preusmjeriti na druga tržišta, primjerice EU-ovo. Valja još podsjetiti i na to da su antidampinške mjere EU-a za etanol iz obnovljivih izvora za gorivo stavljene izvan snage u svibnju 2019.
                  
               
                     (7)
                  
                  
                     Budući da se uvoz zadnjih godina povećao, tržišni su se udjeli industrije Unije smanjili. Posljednjih je mjeseci došlo do pada potražnje u EU-u, a ekonomska situacija industrije Unije se pogoršala. Kad se tržište oporavi, može se očekivati da će glavne zemlje proizvođači izvan EU-a svoje postojeće neiskorištene zalihe naveliko izvoziti u EU i tako spriječiti oporavak industrije Unije. Usto, ne može se isključiti mogućnost da pojedine vlade, u pokušaju da očuvaju određene proizvodne aktivnosti, uvedu subvencije ili druge oblike potpore u korist svoje industrije etanola. U SAD-u se tako već razgovara o određenim potpornim projektima.
                  
               
                     (8)
                  
                  
                     S obzirom na nedavne trendove u uvozu etanola iz obnovljivih izvora za gorivo i aktualni višak kapaciteta, proizvođači iz Unije u bliskoj bi budućnosti mogli brzo osjetiti štetne učinke.
                  
               
                     (9)
                  
                  
                     Stoga interes Unije nalaže da je uvoz etanola iz obnovljivih izvora za gorivo potrebno staviti pod naknadni nadzor Unije kako bi se prije objave službenih statističkih podataka o uvozu prikupili statistički podaci koji omogućuju brzu analizu trendova uvoza iz svih trećih zemalja. Radi zaštite osjetljivog tržišta etanola iz obnovljivih izvora za gorivo u Uniji od naglih promjena na svjetskim tržištima potrebni su ažurni trgovinski podaci i prognoze.
                  
               
                     (10)
                  
                  
                     Budući da se etanol za gorivo može razvrstati u razne tarifne brojeve KN-a koji sadržavaju druge proizvode, trebalo bi odrediti posebne oznake TARIC kako bi odgovarajući nadzor bio ograničen samo na relevantni proizvod. Naknadni nadzor obuhvaća proizvode navedene u Prilogu.
                  
               
                     (11)
                  
                  
                     Sustav nadzora trebalo bi uvesti na razdoblje od jedne godine jer se smatra da je to dovoljno za praćenje kretanja uvoza tijekom oporavka tržišta dok se stanje ne stabilizira.
                  
               DONIJELA JE OVU UREDBU:
         
            Članak 1.
            
               1.   Puštanje u slobodan promet u Uniji etanola iz obnovljivih izvora za gorivo iz Priloga ovoj Uredbi podliježe naknadnom nadzoru Unije u skladu s Uredbom (EU) 2015/478 i Uredbom (EU) 2015/755.
            
            
               2.   Razvrstavanje proizvoda koji su obuhvaćeni ovom Uredbom temelji se na oznaci TARIC. Podrijetlo proizvoda koji su obuhvaćeni ovom Uredbom određuje se u skladu s člankom 60. Uredbe (EU) br. 952/2013 Europskog parlamenta i Vijeća (3).
            
         
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
            Ova Uredba primjenjuje se od sljedećeg dana od dana objave u Službenom listu Europske unije i ostaje na snazi godinu dana.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 3. studenoga 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 83, 27.3.2015., str. 16.
         
         
            (2)  SL L 123, 19.5.2015., str. 33.
         
         
            (3)  Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.).
      
      
         
            PRILOG
            Popis proizvoda koji podliježu naknadnom nadzoru Unije
            Predmetni proizvod koji podliježe naknadnom nadzoru je etanol iz obnovljivih izvora za gorivo, tj. etilni alkohol proizveden iz poljoprivrednih proizvoda (kako su navedeni u Prilogu I. Ugovoru o funkcioniranju Europske unije), denaturirani ili nedenaturirani, isključujući proizvode s udjelom vode većim od 0,3 % (m/m), mjereno u skladu s normom EN 15376, ali uključujući etilni alkohol proizveden od poljoprivrednih proizvoda (kako su navedeni u Prilogu I. Ugovoru o funkcioniranju Europske unije) koji je sastojak mješavina s benzinom s udjelom etilnog alkohola većim od 10 % (v/v) namijenjenih za uporabu kao gorivo. Predmetni proizvod obuhvaća i etilni alkohol proizveden od poljoprivrednih proizvoda (kako su navedeni u Prilogu I. Ugovoru o funkcioniranju Europske unije) sadržan u etil-tert-butil eteru (ETBE).
            Opseg proizvoda ograničen je isključivo na etanol iz obnovljivih izvora koji se upotrebljava kao gorivo. Stoga se zahtjev ne odnosi na sintetični etanol i etanol iz obnovljivih izvora koji nije namijenjen za primjenu kao gorivo, tj. služi za industrijsku upotrebu i proizvodnju pića.
            Predmetni proizvod trenutačno je obuhvaćen sljedećim oznakama KN i TARIC:
            
                        OZNAKA KN
                     
                     
                        DODATAK OZNAKE TARIC
                     
                  
                        ex 2207 10 00 
                     
                     
                        11
                     
                  
                        ex 2207 20 00 
                     
                     
                        11
                     
                  
                        ex 2208 90 99 
                     
                     
                        11
                     
                  
                        ex 2710 12 21 
                     
                     
                        10
                     
                  
                        ex 2710 12 25 
                     
                     
                        10
                     
                  
                        ex 2710 12 31 
                     
                     
                        10
                     
                  
                        ex 2710 12 41 
                     
                     
                        10
                     
                  
                        ex 2710 12 45 
                     
                     
                        10
                     
                  
                        ex 2710 12 49 
                     
                     
                        10
                     
                  
                        ex 2710 12 50 
                     
                     
                        10
                     
                  
                        ex 2710 12 70 
                     
                     
                        10
                     
                  
                        ex 2710 12 90 
                     
                     
                        10
                     
                  
                        ex 3814 00 10 
                     
                     
                        10
                     
                  
                        ex 3814 00 90 ,
                     
                     
                        70
                     
                  
                        ex 3820 00 00 
                     
                     
                        10
                     
                  
                        ex 3824 99 92 
                     
                     
                        66